Μέτρα οικοδόμησης εμπιστοσύνης προτείνει ο Βενιαμίν Νετανιάχου
παράλληλα σε αεροεπιδρομές αντίποινα προβαίνει το Ισραήλ μετά την Παλαιστινιακή επίθεση με ρουκέτα
Ισραηλινοί αξιωματούχοι δηλώνουν ότι ο Πρωθυπουργός Βενιαμίν Νετανιάχου πρότεινε σειρά μέτρων οικοδόμησης εμπιστοσύνης με στόχο την επανέναρξη των ειρηνευτικών συνομιλιών με τους Παλαιστίνιους. Ο κ. Νετανιάχου είχε τηλεφωνική επικοινωνία με την Αμερικανίδα Υπουργό Εξωτερικών, Χίλαρυ Κλίντον, με στόχο την αποκλιμάκωση της έντασης για το θέμα των εποικιστικών σχεδίων του Ισραήλ. Ο εκπρόσωπος του Στέητ Ντηπάρτμεντ, P.J. Crowley, δήλωσε ότι η κ. Κλίντον συζήτησε με τον κ. Νετανιάχου βήματα που θα μπορούσαν να υιοθετηθούν με στόχο την βελτίωση της ατμόσφαιρας στη Μέση Ανατολή. Επίσης ο κ. Crowley επιβεβαίωσε ότι ο ανώτερος διαπραγματευτής των ΗΠΑ στην Μέση Ανατολή, Τζωρτζ Μίτσελ, θα μεταβεί στην περιοχή την Κυριακή, μετά την σημερινή συνεδρίαση στη Μόσχα του διπλωματικού Κουαρτέτου για τη Μέση Ανατολή. Στο μεταξύ, το Ισραήλ εξαπέλυσε αεροεπιδρομές σε στόχους στη Λωρίδα της Γάζας, νωρίς σήμερα το πρωί, μετά την χθεσινή Παλαιστινιακή επίθεση με ρουκέτα σε βάρος του νότιου Ισραήλ που κόστισε τη ζωή σε έναν εργάτη από την Ταϋλάνδη. Πληροφορίες αναφέρουν ότι απ’ τους Ισραηλινούς βομβαρδισμούς τραυματίστηκαν 2 άτομα. Αυτόπτες μάρτυρες δήλωσαν ότι το Ισραήλ έπληξε τούνελ παράνομης διακίνησης όπλων στα σύνορα Αιγύπτου-Γάζας, έναν εργαστήριο κατασκευής εκρηκτικών και ένα χωράφι. Ο Ισραηλινός στρατός δεν σχολίασε το γεγονός. Το Ισραήλ είχε προειδοποιήσει ότι θα υπάρξει έντονη αντίδραση στην επίθεση με ρουκέτα, της οποίας την ευθύνη ανέλαβε η εξτρεμιστική οργάνωση, Ανσάρ-Αλ-Σούνα, που διατηρεί διασυνδέσεις με την Αλ Κάιντα. Η οργάνωση αναφέρει χαρακτηριστικά ότι πρόκειται για αντίποινα «στην επιθετικότητα των Σιωνιστών».